Rimski most na Šuici
Rimski most na Šuici nalazi se u mjestu Šuica, između Kupresa i Livna, a pripada opštini Tomislavgrad, Bosna i Hercegovina. Lokalno povezuje istoimeno mjesto Šuicu sa selom Galečićem na južnom dijelu Šuičkog polja. Most premošćuje rijeku Šuicu za koju je putopisac Zuko Džumhur rekao da je najkrivudavija rijeka na svijetu. Potiče iz I vijeka, nakon što su današnjim prostorima Bosne i Hercegovine zavladali Rimljani, što znači da je star oko 2000 godina. Područje naselja Šuica bilo je tada strateški važno, jer je ovuda vodio put iz Salone (današnji Solin kod Splita) prema unutrašnjosti rimske provincije Dalmacije. U rijeci Šuici, koju krasi izuzetno čista voda, žive pastrmka i lipljen, kao i riječni rak. Rep raka se u narodu naziva šuja, tako da se vjeruje da je ovo mjesto i dobilo ime Šuica po njemu. Most je isključivo služio mještanima sela Galečića i to isključivo kao pješački prijelaz na putu za Šuicu u crkvu, školu i druge potrebe. Kolni prilaz mostu za zaprežna kola kao i za automobile nikada nije bio uređen. Nikada ni ogradu nije imao pa je za školsku djecu za vrijeme vjetra i lošeg vremena bio opasnost prilikom prelaženja. Brigu oko popravka vodili su mještani Galečića jer je isključivo njima i služio. Na inicijativu Kulturno-informativnog centra u Tomislavgradu pokrenuta je 2012. god procedura za donošenje odluke o proglašenju kulturnog pejzaža rijeke Šuice sa mostom (Rimski most). Aktivnost još uvijek nije donešena zbog mogućnosti gradnje akumulacije Mokronoge i usaglašavanja sa vlasnicima okolnog zemljišta.